arnastofnun/IGC-2024 huggingface dataset:
Listi yfir morð á Íslandi frá 2000

Listar yfir morð á Íslandi

Listi yfir morð á Íslandi frá 1874–1969

Listi yfir morð á Íslandi frá 1970–1999

Listi yfir morð á Íslandi frá 2000

Þetta er listi yfir morð á Íslandi frá árinu 2000.

21. ágúst 2022.

Listar yfir morð á Íslandi

Listi yfir morð á Íslandi frá 1874–1969

Listi yfir morð á Íslandi frá 1970–1999

Listi yfir morð á Íslandi frá 2000
Thelma and Louise

Thelma &amp; Louise er bandarísk kvikmynd frá árinu 1991.
Margrét Þórðardóttir

Margrét Þórðardóttir (einnig þekkt í þjóðsögum sem Galdra-Manga) var vestfirsk kona sem uppi var á 17. öld. Hún var ásökuð um galdra og spunnust af því dómsmál. Var Þórður faðir hennar brenndur fyrir galdra. Var hann sakaður um að valda veikindum kvenna og var Galdra-Manga síðar einnig sökuð um það.

Varðveist hefur eiður sem sex eiðsvættiskonur sóru 10. júní 1661 og er hann svohljóðandi:„Til þess leggur þú hönd á helga bók, og það segir þú guði almáttugum, að þann eið, er Margréti Þórðardóttur var til dæmdur anno 1659 að Kirkjubóli við Steingrímsfjörð fyrir fjögra manna áburð, hana borið hafa fullkomnum galdraverkum, kvennpersónum hér í sveit til meinsemda, hyggið þið eptir ykkar hreinni samvizku áður nefhdri Margréti Þórðardóttur heldur ósæran en særan og greinda Margréti heldur seka en óseka í greindu málí, og þennan eið sverjið þið hvorki fyrir vild né óvild við nokkra persónu, karl eða konu, eður nokkurra muna sakir, heldur alleinasta ykkar samvizku og sannleikans vegna, og að stöfuðum eiði sé ykkur guð hollur, sem satt segið, gramur, ef þið ljúgið.“Þrátt fyrir galdraáburð 1659 og eiða 1661 var Galdra-Manga ekki brennd. Hún sór af sér galdra þann 18. ágúst 1662 en í þeim vitnisburði segir hún:„Til þess legg ég Margrét Þórðardóttir hönd á helga bók, og það segi ég almáttugum guði, að ég hefi aldrei, ung né gömul, á allri æfi minni galdur lært, ekki heldur með galdri eða fordæðuskap mein gert eða gera látið nokk(ur)ri karlmanns eða kvenmanns persónu, ungri né gamalli, ekki heldur gripum fénaði, eða fjárhlutum nokkurs manns.“Margrét er lýst svona: „Er hún svo að yfirlit: Vel að meðalvexti, ljósleit, kinnbeinahá, léttfær og skynsöm í máli. Kveður nærri kvenna best."

Galdra-Manga flýði á náðir prests á Stað á Snæfjallaströnd. Presturinn hét Tómas og var ekkjumaður. Gögn sýna að presturinn hafi greitt sekt fyrir þriðja og fjórða frillulífisbrot sitt og Margrétar og þau hafi þannig átt fjögur börn. Presturinn missti kallið og kvæntist Galdra-Möngu og þau bjuggu á Sandeyri og síðan í Unaðsdal á Snæfjallaströnd. Í manntalinu 1703 býr hún á Lónseyri á Snæfjallaströnd hjá syni sínum.

Bókin "Galdra-Manga – Dóttir þess brennda" eftir finnska rithöfundinn Tapio Koivukari fjallar um Margréti. Bókin hefur komið út á íslensku og finnsku.
Gulvestungar

Gulvestungar (franska: "Gilets jaunes") eru frönsk mótmælahreyfing sem hafa reglulega mótmælt stjórnarstefnum Emmanuels Macron Frakklandsforseta frá því í október árið 2018. Mótmælin eru kennd við gul endurskinsvesti sem mótmælendurnir klæðast, en samkvæmt frönskum lögum verða slík vesti að vera í öllum bílum. Mótmælaalda gulu vestanna hefur breiðst út til nokkurra nágrannaríkja Frakklands, meðal annars til Belgíu.

Í upphafi voru mótmælin gegn nýjum eldsneytisskatti sem stjórn Macrons hugðist setja en fljótlega tóku mótmælin á sig mun breiðari mynd og hafa almennt beinst gegn háum kostnaði lifnaðar, hárri skattbyrði verkastétta og lágum launum í Frakklandi. Mótmælahreyfingin er ómiðstýrð og rekur uppruna sinn til samfélagsmiðla eins og Facebook. Þar sem hreyfingin lýtur engri ákveðinni forystu er stefna hennar óljós og kröfur hennar mjög á reiki. Í sumum tilfellum hafa mótmælendurnir reynst ósammála innbyrðis um markmið hreyfingarinnar. Andstæðingar Macrons bæði lengst til hægri, þar á meðal Marine Le Pen, og lengst til vinstri, þar á meðal Jean-Luc Mélenchon, hafa lýst yfir stuðningi við hreyfinguna.

Mótmælin hafa leitt til þess að hætt var við eldsneytisskattinn sem var kveikjan að hreyfingunni. Í ávarpi til þjóðarinnar lofaði Macron forseti jafnframt 100 evra hækkun á lágmarkslaunum og að fallið yrði frá áætlunum um aukna skattlagningu á lægstu tekjuhópa landsins. Mótmælin hafa þó haldið áfram.
Sanna Magdalena Mörtudóttir

Sanna Magdalena Mörtudóttir (f. 3. maí 1992) er íslensk stjórnmálakona og borgarfulltrúi Sósíalistaflokksins í borgarstjórn Reykjavíkur. Hún náði kjöri í borgarstjórn sem oddviti Sósíalistaflokksins í sveitarstjórnarkosningum landsins árið 2018, þá 26 ára gömul og varð þá yngsti borgarfulltrúi í sögu Reykjavíkur.

Lífshlaup.

Sanna er fædd í Reykjavík. Móðir hennar er íslensk en faðir hennar tansanískur. Foreldrar hennar hittust í Englandi og Sanna ólst upp í London fyrstu árin. Móðir hennar flutti með Sönnu til Reykjavíkur þegar hún var sjö ára.

Sanna er með MA-gráðu í mannfræði frá Háskóla Íslands.
Heiðurshöll ÍSÍ

Heiðurshöll ÍSÍ er viðurkenning sem stofnað var til á aldarafmæli Íþróttasambands Íslands árið 2012. Í hana eru valdir afreksíþróttamenn og -þjálfarar sem teljast hafa unnið einstök afrek í íþróttasögu landsmanna. Nýir fulltrúar í Heiðurshöllina eru valdir af framkvæmdastjórn ÍSÍ og er tilkynnt um valið í tengslum við útnefningu íþróttamanns ársins ár hvert. Tuttugu íþróttamenn skipa Heiðurshöllina nú um stundir.
Sveinn Rúnar Hauksson

Sveinn Rúnar Hauksson (f. 10. maí 1947) er íslenskur læknir sem kunnastur er fyrir störf sín að friðar- og mannúðarmálum, meðal annars sem formaður Félagsins Ísland-Palestína um árabil.

Ævi og störf.

Sveinn Rúnar fæddist og ólst upp í Reykjavík. Hann lauk stúdentsprófi frá MR árið 1967 og læknanámi við Háskóla Íslands. Á háskólaárunum var hann virkur í starfi "Verðandi", félagi róttækra stúdenta og gegndi starfi framkvæmdastjóra "Stúdentaráðs" árið 1974. Hann var jafnframt virkur í starfi ýmissa samtaka einkum á sviði alþjóðamála, má þar nefna "Víetnamnefndina" sem hann veitti forstöðu 1972-75 og "Grikklandshreyfinguna".

Rétt um tvítugt vakti Sveinn Rúnar athygli fyrir störf sín í þágu TENGLA, sem voru sjálfboðaliðasamtök á sviði geðheilbrigðismála, sem áttu talsverðan þátt í að vekja umræður um stöðu geðsjúkra í byrjun áttunda áratugarins.

Að loknu framhaldsnámi í Danmörku árið 1979 sneri Sveinn Rúnar aftur til Íslands og varð formaður miðnefndar Samtaka herstöðvaandstæðinga 1979-80. Þegar leið á níunda áratuginn tók hann í vaxandi máli að einbeita sér að málefnum Palestinumanna. Hann var fyrsti formaður Félagsins Ísland-Palestína, sem stofnað var síðla árs 1987 og gegndi því starfi um langt árabil.

Sveinn Rúnar er tvíkvæntur. Seinni kona hans er Björk Vilhelmsdóttir fv. borgarfulltrúi.

Sveinn Rúnar hefur lengi verið einn kunnasti berjatínslumaður þjóðarinnar og er hann reglulega fenginn til að leggja mat á berjastprettu í fjölmiðlum.
Mérida

Mérida (extremadúríska: "Méria") er höfuðborg sjálfsstjórnarsvæðisins Extremadúra á mið-vestur Spáni. Íbúar voru rúm 60.000 árið 2017. Borgin var mikilvæg í Rómaveldi og hét hún þá Emerita Augusta. Puente Romano, rómversk brú yfir fljótið Guadiana er enn notuð í dag. Borgin er á heimsminjalista UNESCO og eru þar einnig margar gamlar kirkjur.
Pinus caribaea

Karíbafura, Pinus caribaea, er furutegund ættuð frá Mið-Ameríku, Kúbu, Bahamaeyjum, Turks- og Caicoseyjum. Hún vex í hitabeltis og heittempruðum skógum, sem eru bæði láglendis grassléttum og fjallaskógum. Villieldur er stór þáttur í takmörkun útbreiðslu tegundarinnar, en hún hefur yfir í samkeppni við tegundir af dulfrævingaætt. Á svæðum án villielda ná hitabeltisskógar að myndast.

Hún hefur verið ræktuð víða utan útbreiðslusvæðis síns, og hefur hún villst út í Jamaica, Kólumbíu, Suður Afríku, Sri Lanka, Fiji og Kína.

Afbrigði.

Tegundin hefur þrjú viðurkennd afbrigði:

Verndun.

Samkvæmt IUCN, er tegundin sjálf ekki talin í hættu, en tvær af þremur undirtegundum taldar í hættu (var. "caribaea") eða viðkvæm (var. "bahamensis").
Dúnn

Dúnn fugla eru lag af fíngerðum fjöðrum sem sem er undir flugfjöðrum. Mjög ungir fuglar eru eingöngu þaktir dúnfjöðrum. Dúnn einangrar mjög vel hita og er notaður í jakka, rúmteppi, kodda og svefnpoka.
Nebojsa Knezevic

Nebojša Knezević (fæddur 21. febrúar 1987 í Melenci, Serbíu) er serbneskur körfuknattleiksmaður sem spilar fyrir Skallagrím í 1. deild karla.

Ferill.

Hann lék fyrst á Íslandi tímabilið 2010-2011 með Körfuknattleiksfélagi Ísafjarðar (KFÍ) í Úrvalsdeild karla þar sem hann var með 14,6 stig og 4,5 fráköst í 22 leikjum. Eftir að tímabilinu lauk gekk hann til liðs við Proleter í serbnesku efstu deildinni.

Hann gekk aftur til liðs við KFÍ haustið 2014 og var hann einn besti leikmaður 1. deildarinnar á tímabilinu en hann leiddi deildina í skotnýtingu og stolnum boltum auk þess að vera í topp 10 í stigaskorun, stoðsendingum og framlagsstigum. Mest skoraði hann 43 stig í sigurleik á móti Breiðablik en hann braut 40 stiga múrinn tvívegis og var með 24,7 stig að meðaltali í leik í deildinni.

Hann leiddi KFÍ aftur í stigaskorun tímabilið 2015-2016 með 18,8 stigum auk þess sem hann tók 6,7 fráköst og gaf 3,4 stoðsendingar þrátt fyrir að spila einungis um 24 mínútur að meðaltali í leik. Mest skoraði hann 32 stig í einum leik, en það gerði hann tvívegis og bæði skiptin á móti Ármanni frá Reykjavík.

Tímabilið 2016-2017 deildi hann spilatíma með bandaríkjamanninum Yima Chia-Kur en endaði aftur stigahæstur í liðinu með 18,7 stig að meðaltali í leik auk þess sem hann tók 7,9 fráköst að meðaltali.

Eftir að hafa verið búsettur í 3 ár í röð á Íslandi, þá taldist Nebojsa ekki lengur sem erlendur leikmaður samkvæmt reglugerð KKÍ og þurfti því ekki lengur að deila spilatíma með öðrum erlendum leikmanni. Mínútufjöldi hans jókst til muna og lék hann að meðaltali rétt undir 38 mínútum að meðaltali í 27 leikjum í deild og úrslitakeppni. Leiddi hann Vestra í stigaskorun með 23,7 stig ásamt því að leiða 1. deildina með 7,3 stoðsendingum að meðaltali í leik.

Í ágúst 2018 skrifaði hann undir 3 ára framlengingu á samningi sínum við Vestra. Þann 16. desember 2018, skoraði hann 36 stig í óvæntum sigri Vestra á Úrvalsdeildarliði Hauka í Bikarkeppni KKÍ.

Í Apríl 2020 samdi Nebojsa við Skallagrím um að leika með félaginu í 1. deildinni.

Þjálfaraferill.

Nebojsa var aðstoðarþjálfari hjá Vestra frá 2017 til 2020. Í Október 2021 var hann ráðinn þjálfari liðs Skallagríms í Úrvalsdeild kvenna í stað Gor­ans Milj­evic sem var sagt upp störfum. Nokkrum vikum seinna, þann 9. desember, ákvað stjórn Skallagríms að draga liðið úr keppni.
Birkenhead

Birkenhead er borg í sýslunni Merseyside á Englandi. Borgin sem er á Wirral-skaga liggur gegnt Liverpool og hefur um 89.000 íbúa en það búa um 325.000 á stórborgarsvæðinu (2011). Birkenhead stækkaði frá þorpi með um 100 íbúa í byrjun 19. aldar yfir í 100.000 manna þéttbýli í byrjun 20. aldar með tilkomu iðnbyltingarinnar. Borgin var með þeim fyrstu í Evrópu til að hafa sporvagn (knúðan áfram með hestum). Árið 1886 tengdust Birkenhead og Liverpool með lest undir Mersey.

Í borginni er Cammell Laird-skipastöðin og mikilvæg höfn. Tranmere Rovers er knattspyrnulið borgarinnar.
Pinus engelmannii

Pinus engelmannii er furutegund sem vex í norður Mexíkó, í Sierra Madre Occidental þer sem útbreiðslan nær stutt ínnfyrir landamæri Bandaríkjanna í suðvestur New Mexico og suðaustur Arizona. Þetta er meðalstórt tré, um 20 til 30m hátt með stofnþvermál að 35 - 80 sm.

Greinarnar er gildar og gisnar. Barrnálarnar, sem eru með þeim lengstu á nokkurri furu, eru 3 (stöku sinnum 5), 20 til 40 sm langar, gildar, gleiðar og lítið eitt hangandi. Könglarnir eru 8 til 16 sm langir, grænir til purpuralitir á meðan þeir eru að vaxa, nokkuð skástæðir með kröftugum göddum á köngulhreistrinu á úthliðinni (snýr frá grein). Hún er stundum með "grasstig" svipað "P. devoniana" og "P. palustris" (svonefnt grasstig er einfaldnlega lýsing á útliti smáplantna þar sem fjöldi langra barrnála hlífir vaxtarsprotum við villieldum).

Fræðiheitið er til heiðurs þýsk-bandaríska grasafræðingnum George Engelmann sem uppgötvaði tegundina 1848. Engelmann nefndi tegundina fyrst "Pinus macrophylla", en það nafn var þegar komið á aðra furutegund, svo að hún þurfti annað nafn; það var gefið af franska grasafræðingnum Carrière, sem kaus að heiðra Engelmann.

Hún hefur stundum verið talin afbrigði af gulfuru (sem "P. ponderosa" var. "mayriana"), en er nú almennt viðurkennd sem sjálfstæð tegund.
Huesca

Huesca er borg í Aragon-sjálfsstjórnarsvæðinu á norðaustur-Spáni og höfuðstaður samnefnds héraðs.

Íbúar voru 52.000 árið 2016. Helsta kennileiti borgarinnar er dómkirkja hennar sem byggð var á 13. öld.

Aðalhátíð borgarinnar er Fiestas de San Lorenzo 9.-15. ágúst.
Ljóðstafir

Ljóðstafir skiptast í stuðla og höfuðstafi, og eru svipuð eða eins hljóð í upphafi atkvæða, sem eru endurtekin með reglulegu og taktföstu millibili til þess að tengja eina eða tvær ljóðlínur saman. Það fer eftir lengd ljóðlínu og hrynjandi hvar stuðlar eiga að vera. Stuðlar geta verið einn eða tveir (fer eftir bragarhætti) og standa ávallt saman í línu.

Höfuðstafur er ávallt einn og fylgir vanalega í næstu línu á eftir. Til eru bragarhættir þar sem tveir stuðlar og höfuðstafir eru saman í langri línu, t.d. braghenda og afhending, en þá er seinni hluti línunnar upphaflega ættaður frá stuttri annarri línu sem hefur runnið saman við þá fyrri svo úr verður ein löng.

Braglína skiptist í hákveður og lágkveður. Í venjulegri ferskeytlu er það regla að annar stuðullinn er í þriðju hákveðu. Hinn má vera á hvaða áhersluatkvæði sem er. Þrjú dæmi um mismunandi staðsetningu réttra stuðla í fyrstu braglínu (feitletrað):Lína er úr ljóði ein ...Hér er lína úr ljóði stök ...Þetta er fyrsta lína ljóðs ...Dæmi um heila, rétt stuðlaða vísu (stuðlar og höfuðstafir feitletraðir):

Það minn uggir þankabás,

það við stuggi mörgum,

að fara í muggu frá Laufás

fram að Skuggabjörgum.

Hvað stuðlar við hvað?

Sérhljóðar stuðla hver við annan og stundum líka við „j“ (einkum í fornum kveðskap) en samhljóðar stuðla saman (r-r, l-l o.s.frv.).

Vegna mismunandi framburðar eftir landshlutum þykir mörgum rangt/ljótt að stuðla „hv-“ saman við „kv-“ þótt flestir beri hljóðin eins fram. Þegar orð sem byrja á h- eru látin stuðla saman en næsti stafur á eftir h-inu er ekki sá sami, getur þurft að bera h-ið sérstaklega skýrt fram til að stuðlarnir komi fram í flutningnum. Sú skoðun er til, að slík stuðlasetning sé ljót eða hljómi illa, t.d. að orðin "hlakka" og "hakka" stuðli ekki fallega saman, en engin regla er til um það önnur en smekkur fólks.

Gnýstuðlar.

Um orð sem byrja á „s“ gilda sérstakar reglur, og fer rétt stuðlasetning eftir hljóðunum sem á eftir koma þannig að orðin byrji á sams konar hljóðum. Einkum skiptir máli að sk- stuðlar eingöngu við sk-, sl- bara við sl-, sm- bara við sm-, sn- bara við sn-, sp- við sp- og st- við st-. Þetta kallast gnýstuðlar. Þannig stuðlar orðið „strákur“ við „stelpa“ eða „starf“ en ekki við t.d. „slæpingi“ eða „skíði“.

Útbreiðsla og saga.

Til forna voru ljóðstafir notaðir í kveðskap víðsvegar um Norðurlönd, Bretlandseyjar og víðar. Snemma á miðöldum dró úr notkun þeirra og þeir hurfu nánast úr notkun í kveðskap, nema á Íslandi þar sem þeir eru enn notaðir í skáldskap í hefðbundnum stíl. Ragnar Ingi Aðalsteinsson hefur rannsakað sögu og þróun stuðlasetningar í 1200 ár, frá norrænum fornkveðskap til íslensks nútímaskáldskapar og skrifað doktorsritgerðina "Tólf alda tryggð: Athugun á þróun stuðlasetningar frá elsta þekktum norrænum kveðskap fram til nútímans" (Hugvísindastofnun, Reykjavík 2010).
Ullur

Ullur (gotneska: *Wulþuz) er guð í norrænni og germanskri goðafræði sem tengdur er við bogfimi og skíðamennsku. Hann virðist hafa verið mikilvægt goðmagn í heiðnum trúarbrögðum á ármiðöldum en lítið er fjallað um hann í rituðum heimildum. Hann virðist að mestu hafa fallið í gleymsku áður en Snorri Sturluson og aðrir höfundar fóru að rita goðsagnirnar niður á tólftu og þrettándu öld.

Í "Gylfaginningu", sem skrifuð er á þrettándu öld, er Ullur sagður sonur Sifjar og stjúpsonur Þórs. Snorri skrifar þar um Ull:

Í "Skáldskaparmálum" telur Snorri nokkrar kenningar fyrir Ull. Þar stendur: „Hvernig skal kenna Ull? Svá, at kalla hann son Sifjar, stjúp Þórs, öndurás, bogaás, veiðiás, skjaldarás.“

Í "Grímnismálum" í Sæmundareddu má finna fleiri vísanir í Ull. Þar kemur fram að Ullur búi á stað sem ber nafnið Ýdalir. Nafnið virðist vísa í ývið, sem var gjarnan notaður til að smíða veiðiboga. Því virðist nafnið á bústað Ullar vísa til stöðu hans sem bogaguðs.

Fjölmörg örnefni í Svíþjóð og Noregi vísa til Ullar. Aftur á móti eru engir staðir á Íslandi nefndir eftir Ulli, sem bendir til þess að tilbeiðsla á guðinum hafi lognast út af áður en norrænir menn fluttust þangað á 9. öld. Meðal staða sem bera nafn Ullar má nefna sveitarfélagið Ullensaker ("Ullinsakrar") í fylkinu Akurshúsi í Noregi. Frá árinu 1979 hefur mynd af Ulli prýtt skjaldarmerki sveitarfélagsins.
Fjallalenja

Fjallalenja "(Nothofagus alpina)", einnig nefnd rauli á máli Mapuche-frumbyggja, er trjátegund í beykiætt. Það er lauffellandi tré sem vex í Chile og Argentínu, verður að 50 m hátt og meira en 2 metrar í þvermál. Það finnst í Andesfjöllum og þolir lágan hita og mikla vinda.

"N. alpina" myndar blendinginn "Nothofagus ×dodecaphleps" með "Nothofagus obliqua".
Burton upon Trent

Burton upon Trent, einnig þekkt sem Burton-on-Trent eða Burton, er borg við ána Trent í austur-Staffordshire á Englandi. Íbúar eru um 72.000 (2011). Burton er gamall markaðsbær og hefur verið haldinn markaður á markaðstorgi á fimmtudögum frá árinu 1200. Einnig er hann þekktur bruggunarbær og The National Brewery Centre er bruggsafn þar. Knattspyrnulið borgarinnar er Burton Albion FC en það hefur gælunafnið "bruggararnir".

Bloodstock Open Air er þungarokkshátíð sem haldin er suður af Burton.
Lyf

Lyf er náttúrulegt eða tilbúið efnasamband sem notað er til að greina, koma í veg fyrir, meðhöndla eða draga úr einkennum sjúkdóms, þar á meðal sársauka, í mönnum og dýrum. Læknir (þar með talinn tannlæknir eða dýralæknir) þarf að tiltaka flestar tegundir lyfja fyrir sjúklinga með lyfjaseðli.

Algengasta flokkun lyfja er ABC-kerfið sem þróað var af Alþjóðaheilbrigðismálastofnunininni árið 1976. Í þeirri flokkun er lyfjum skipt í 14 hópa eftir líkamshlutum (þ.e. þeim líkamshluta sem lyfið verkar á).

Lyf eru til á mismunandi formum og því eru til ýmsar leiðir til að gefa lyf. Lyf má gefa munnleiðis sem töflur, hylki eða vökva; með sprautu í æð, vöðva eða undir húðina; sem áburður á viðkomandi svæði, t.d. á húðina eða í augun, eyrun, endaþarminn eða leggöngin; um nefið eða í lungun (innöndunarlyf).
Mount Pavlof

Mount Pavlof er eldkeila í suður-Alaska, nánar tiltekið á Alaskaskaga og er hluti af Aleut-fjallgarðinum. Hæð þess er 2515 metrar. Fjallið er eitt það virkasta eldfjall Bandaríkjanna síðan 1980 og hafa verið gos árin: 1980, 1981, 1983, 1986–1988, 1996–1997, 2007, 2013, 2014 *2 og árið 2016.

Nálægt fjallinu er fjallið Systir Pavlofs (2142 metrar).
Impalahjörtur

Impalahjörtur (fræðiheiti: "Aepyceros melampus") er meðalstór antilópa sem fyrirfinnst í austur- og suðurhluta Afríku. Hann er eina tegundin í ættinni "Aepyceros" og var lýst fyrst fyrir Evrópubúum af þýska dýrafræðingnum Hinrich Lichtenstein árið 1812. Impalahjörtur nær allt að 70–92 cm hæð og vegur 40–76 kg. Feldurinn er gljáandi og rauðbrúnn. Horn hjartarins eru 45–92 cm löng og lýrulaga.

Impalahirtir eru virkastir á daginn. Þeir eru annað hvort hópsæknir eða heimaríkir. Hegðun þeirra ræðst af veðurfari og landslagi. Stökk impalahjarta er einkennandi fyrir tegundina, en þeir stökkva til að bægja frá rándýrum. Impalahirtir bíta eftir mat og éta ýmis grös, ávexti og akasíufræ.

Fengitími impalahjarta stendur yfir árlega í um það bil þrjár vikur undir lok regntímans (sirka maí). Hirtirnir keppast um yfirráð, en hjörturinn sem fer með sigur af hólmi sækist eftir lóða hind. Meðgöngutíminn er sex til sjö mánuðir. Yfirleitt fæðist eingöngu einn kálfur. Kálfarnir sjúga í fjóra til sex mánuði.

Kjörlendi impalahjarta er skógur og skógarjaðrar við grassléttur. Hann heldur sig við vatn.
Guðmundur Þorleifsson

Guðmundur Karl Þorleifsson (f. 3. október 1952) er formaður Íslensku þjóðfylkingarinnar. Hann hefur mótmælt byggingu mosku í Reykjavík, þéttingu byggðar og Borgarlínu. Hann hefur talað fyrir því að Ísland segi sig úr EES og geri frekar tvíhlíða samning við ESB.
Libocedrus plumosa

Libocedrus plumosa er sígræn trjátegund sem er einlend á Nýja-Sjálandi.

Henni er ógnað af tapi búsvæða.
Grátviðarætt

Grátviðarætt (fræðiheiti: "Cupressaceae"), einisætt, lífviðarætt eða sýprusætt (einnig ritað sýprisætt, kýprisætt eða cyprisætt) er barrtrjáaætt sem inniheldur um 27–30 ættkvíslir (17 með einni tegund).

Cupressaceae er útbreiddasta barrtrjáaættin, með nær heimsútbreiðslu á öllum heimsálfum að frátöldu suðurskautslandinu, frá 71°N í Noregi ("Juniperus communis") suður til 55°S í syðsta hluta Chile ("Pilgerodendron uviferum"), og "Juniperus indica" vex upp í 5200 m hæð í Tíbet, hæsti vaxtarstaður viðarkenndra plantna.

Flokkun.

Ættin Cupressaceae er nú talin innihalda Taxodiaceae, sem áður var talin sérstök ætt, en hefur nú verið sýnt fram á að sé ekki afgerandi frábrugðin Cupressaceae í neinum einkennum. Eina undarntekningin í fyrrum Taxodiaceae er ættkvíslin "Sciadopitys", sem er erfðafræðilega aðskilin frá restinni af Cupressaceae, og er nú talin til sinnar eigin ættar, Sciadopityaceae.

Ættinni er skift niður í sjö undirættir, byggt á útlits og erfðagreiningu:
Platycladus orientalis

Platycladus orientalis er sígrænt tré ættað frá norðaustur Asíu.

Orðsifjar.

Ættkvíslarheitið "Platycladus" þýðir "með breiða eða útflatta sprota". Seinna nafnið: "orientalis" vísar til að hún komi frá Kína (austurlöndum).

Lýsing.

Þetta er sígrænt, hægvaxta, lítið tré, um 15 – 20 m hátt og 0,5 m í þvermál (mjög gömul tré einstaka sinnum 30 m hátt og 2 m í þvermál). Smágreinar útbreiddar í einum fleti, með hreisturlík blöð 2 – 4 mm löng, sem eru skærgræn en geta orðið brún eða koparlit að vetri. Könglarnir eru 15 - 25 mm langir, grænir óþroskaðir og verða brúnir við þroska, 8 mánuðum eftir frjóvgun, og eru með 6–12 þykkar köngulskeljar í gagnstæðum pörum. Fræin eru 4 til 6 mm löng, vænglaus.

Greinarnar eru tiltölulega stuttar, og yfirleitt skarpt uppsveigðar. Börkurinn er brúnleitur, í mjóum láréttum renningum.

Útbreiðsla.

Hún er ættuð frá norðvestur Kína, en erfitt er að greina í sundur svæði þar sem tegundin vex náttúrulega frá þeim sem hún hefur verið flutt til. Hún finnst í Manchuria, austast í Rússlandi (Amur og Khabarovsk), og er nú ílend í Kóreu, Japan, Indlandi og Íran einnig. Hún er einnig ræktuð víða annarsstaðar í heiminum.

Nytjar.

Tegundin er þurrkþolin, og oft ræktuð til skrauts, bæði í heimalandinu, þar sem það er tengt langlífi og lífsorku, og víða annarsstaðar í tempruðu loftslagi.

Viðurinn er notaður í hofum búddista, bæði til bygginga og sem reykelsi.
Svampgrýta

Svampgrýta (fræðiheiti: "Solorina spongiosa") er flétta af ættkvísl grýtna. Þal svampgrýtu inniheldur "Coccomyxa"-þörung. Líklega er svampgrýta sjaldgæfust á Íslandi af sekkjaskófum.

Útbreiðsla og búsvæði.

Svampgrýta vex víða um Evrasíu, Norður- og Mið-Ameríku.

Svampgrýta er sjaldgæf á Íslandi en hún vex á lítið grónum svæðum sem eru að byrja að gróa upp. Hún er algengari á fjöllum en á láglendi.
Brooklyn Nets

Brooklyn Nets er körfuboltalið frá New York sem spilar í NBA deildinni.

Liðið var stofnað árið 1967 í ABA deildinni sem New Jersey Americans. Árið 1976 sameinaðist ABA-deildin NBA-deildinni. Liðið hefur flust á milli borganna New Jersey og New York tvívegis. Frá 2012 hefur liðið verið í Brooklyn. Það hefur unnið 2 austurdeildartitla og komst í úrslit árin 2002 og 2003. Meðal þekktra leikmanna eru Kevin Durant, Ben Simmons og Kyrie Irving.
Valdimar

Valdimar er íslensk indírokk-hljómsveit sem Keflvíkingarnir Valdimar Guðmundsson og Ásgeir Aðalsteinsson stofnuðu árið 2009.

Árið 2020 hélt hljómsveitin upp á 10 ára afmæli sitt í Eldborgarsal Hörpu.